Na temelju članka 218. Zakona o socijalnoj skrbi (Narodne novine, br.187/13, 152/14, 99/15, 52/16, 16/17) te članka 53. Statuta Centra za rehabilitaciju Samaritanac Split, Stručno vijeće Centra donosi,

**PRAVILNIK O STRUČNOM USAVRŠAVANJU I OSPOSOBLJAVANJU RADNIKA**

1. **OPĆE ODREDBE**

**Članak 1.**

Ovim pravilnikom Centar za rehabilitaciju Samaritanac Split (u daljnjem tekstu: Centar) uređuje i regulira svoja prava i obveze po pitanju stručnog usavršavanja i obrazovanja te usavršavanja praktičnim radom i školovanja, u skladu sa razvojem i potrebama.

**Članak 2.**

Radnici Centra imaju prava i obveze da se u toku rada stručno usavršavaju i osposobljavaju te stječu znanja koja su im potrebna za obavljanje poslova na kojima su raspoređeni, pod uvjetima utvrđenim ovim Pravilnikom.

**Članak 3.**

Stručno usavršavanje i osposobljavanje radnika Centra ima za cilj poboljšanje kvalitete, organizacije i metodologije rada radnika na poslovima i radnim zadacima u skladu s potrebama Centra.

**Članak 4.**

(1)Dodatno usavršavanje provodi se u slučaju kada opseg i složenost poslova i očekivanih rezultata zahtijevaju dodatnu edukaciju radnika iz određenog djelokruga rada u Centru.

(2)Dodatno usavršavanje provodi se u svrhu poboljšanja kvalitete i učinkovitosti rada.

**Članak 5.**

Povećana ili promijenjena složenost poslova utvrđuje se na temelju sadržaja i vrste postupaka i vještina koji se očekuju od radnika na pojedinim razinama socijalne i zdravstvene skrbi, a vezani su za promijenjene potrebe korisnika, nova znanstvena saznanja te nove dijagnostičke i terapijske postupke.

1. **PLANIRANJE I FINANCIRANJE STRUČNOG USAVRŠAVANJA I OBRAZOVANJA**

**Članak 6.**

Centar planira stručno usavršavanje i osposobljavanje radnika u skladu s Godišnjim programom stručnog usavršavanja stručnih radnika u ustanovama socijalne skrbi.

**Članak 7.**

Plan stručnog usavršavanja i osposobljavanja radnika Centra iz članka 6. ovog Pravilnika, donosi i usvaja Upravno vijeće Centra na osnovu prijedloga Stručnog vijeća i ravnatelja Centra.

*Dopust za školovanje*

**Članak 8.**

Radnik ima pravo na plaćeni dopust od tri radna dana radi sudjelovanja na sindikalnim susretima, seminarima, obrazovanja a sindikalne aktivnosti i dr., prema važećem kolektivnom ugovoru za djelatnost socijalne skrbi.

**Članak 9.**

Radnik koji je upućen na školovanje, stručno osposobljavanje ili usavršavanje ima pravo na plaćeni dopust do 15 radnih dana u jednoj kalendarskoj godini za pripremanje i polaganje ispita, a za polaganje završnog ispita još pet dana, prema važećem kolektivnom ugovoru za djelatnost socijalne skrbi.

*Stručni ispit*

**Članak 9.**

(1)Za polaganje stručnog ispita radnik ima pravo na plaćeni dopust, i to:

* pet radnih dana za radna mjesta III.vrste;
* sedam radnih dana za radna mjesta II.vrste; i
* deset radnih dana za radna mjesta I.vrste.

(2)Pripravnik i drugi stručni radnik koji ima obvezu polaganja stručnog ispita ima pravo na plaćeni dopust i na dan kada polaže stručni ispit, a ako putuje u mjesto polaganja ispita još jedan dan te plaćene troškove puta što uključuje put i prema potrebi smještaj.

*Postupak upućivanja radnika na stručno usavršavanje i osposobljavanje*

**Članak 10.**

(1)Radnik koji želi koristiti jedan od oblika stručnog usavršavanja i osposobljavanja predviđen ovim Pravilnik upućuje zamolbu Stručnom vijeću.

(2)Stručno vijeće dužno je pri utvrđivanju svog prijedloga procijeniti potrebe za određenim kvalifikacijama radnika.

**Članak 11.**

(1)Ravnatelj Centra razmatra svaki pojedini zahtjev iz članka 10., ovog Pravilnika te donosi odluku o odobravanju stručnog usavršavanja i osposobljavanja te načinu financiranja.

(2)Ravnatelj je obvezan sklopiti sa radnikom kojeg je uputio na školovanje, stručno osposobljavanje ili usavršavanje ugovor o međusobnim pravima i obvezama.

**Članak 12.**

Po završetku stručnog usavršavanja iz članka 11., ovog Pravilnika, radnik je dužan ostati na radu u Centru u trajanju najmanje dvostruko vremena od redovitog trajanja stručnog usavršavanja.

**Članak 13.**

**(**1)Ako radnik po završetku stručnog usavršavanja ne ostane na radu u Centru, dužan je vratiti cjelokupan iznos sredstava utrošenih za svoje usavršavanje.

(2)Radnik je dužan vratiti sredstva utrošena za svoje usavršavanje ukoliko ne završi program ili ga samovoljno napusti.

(3)Iznimno od stavka 1., ovog članka, ravnatelj Centra, ako postoje opravdani razlozi, posebnom odlukom osloboditi radnika obveze vraćanja sredstava utrošenih za usavršavanje.

*Stručni radnici*

**Članak 14.**

Stručni radnici mogu napredovati u struci, odnosno zanimanju i steći zvanje mentora i savjetnika, a uvjete i način napredovanja pravilnikom propisuje ministar nadležan za poslove socijalne skrbi.

**Članak 15.**

Stručni radnici imaju pravo i dužnost na superviziju koju obavljaju educirani i licencirani stručnjaci.

1. **PRIJELAZNE I ZAVRŠNE ODREDBE**

**Članak 16.**

Riječi i pojmovi koji imaju rodno značenje, korišteni u ovom Pravilniku, odnose se jednako na muški i ženski rod, bez obzira u kojem su rodu korišteni.

**Članak 17.**

Ovaj Pravilnik stupa na snagu osmoga dana od dana objave na oglasnoj ploči Centra.

Klasa:UPS-2017

Ur.br.:193-2017

Split, 6.rujna, 2017.

 Predsjednik Stručnog vijeća

 Goran Čondić Kadmenović